भूख एक वैश्विक समस्या है और विश्व के 98 % भूख से प्रभावित लोग विकासशील देशों में रहते हैं. इसमें हमारे लिए एक अत्यंत शर्मनाक तथ्य ये है कि ग्लोबल हंगर इंडेक्स की अक्टूबर 2013 में जारी रिपोर्ट के अनुसार हमारे यहाँ विश्व के चौथाई भूखे लोग रहते हैं. भारत में लगभग 21 करोड़ लोग रोज भूखे सोते हैं. इसके बावजूद कि पूरे विश्व में कृषि उत्पादन में वृद्धि हुयी है और और जो कि प्रति व्यक्ति प्रति दिन के लिए आवश्यक कैलोरी के हिसाब से भी पर्याप्त है, पिछले एक दशक में, भूखे लोगों कि संख्या में कोई बड़ा सुधार दिखाई नहीं देता है. निश्चित तौर पर यह एक जटिल आर्थिक और राजनीतिक कारकों से प्रभावित होने वाला मुद्दा है किन्तु गरीबी और खाने की बरबादी भूख के प्रमुख कारण है.